钦定古今图书集成/明伦汇编/家范典/第012卷 > 大戴礼记 > 《曾子本孝章》
## 钦定古今图书集成/明伦汇编/家范典/第012卷 > 大戴礼记 > 《曾子本孝章》

《曾子》曰：“忠者其孝之本与！孝子不登高，不履危，痹亦
弗凭，不苟笑，不苟訾，隐不命，临不指，故不在尤之中
也。孝子恶言死焉，流言止焉，美言兴焉。故恶言不出
于口，烦言不及于己。故孝子之事亲也，居易以俟命，
不兴险行以徼幸。孝子游之，暴人违之，出门而使，不
以或为父母忧也。险涂隘巷，不求先焉，以爱其身，以
不敢忘其亲也。”“孝子之使人也，不敢肆行，不敢自专
也。父死三年，不敢改父之道”，又能事父之朋友，又能
率朋友以助敬也。君子之孝也，以正致谏；士之孝也，
以德从命。庶人之孝也，以力恶食任善，不敢臣三德。
故孝之于亲也，生则有义以辅之，死则哀以莅焉，祭
祀则莅之以敬，如此而成于孝子也。